Тхылъ Нэхъыщхьэ
Урысей Федерацэм и хабзэ нэхъыщхьэр — Конституцэр — къызэращтэрэ мы гъэм илъэс 25-рэ ирокъу. 1993 гъэм а махуэм цIыхубэ IэIэткIэ къащтауэ щытащ Урысей Федерацэм и Конституцэр. Аращ Урысейм и хабзэ нэхъыщхьэри, законхэм лъабжьэ яхуэхъури.
Конституцэр къызэращтэрэ зэхъуэкIыныгъэ зыбжанэ халъхьащ, абыхэм ящыщщ УФ-м и Президентыр илъэсих пIалъэкIэ зэрыхахыр (нэхъапэм илъэси 4-у щытащ), Къэрал Думэм хаххэр илъэситхукIэ зэрылажьэр (ари илъэси 4-у щытащ).
Конституцэр демократие ухуэкIэ зиIэ къэралыгъуэм и щIэгъэкъуэн лъэщщ. Дэтхэнэ цIыхуми ищIапхъэщ абы кърит хуитыныгъэхэмрэ пщэрылъ къыщищIхэмрэ. Тхылъ Нэхъыщхьэм и 15-нэ статьям къыщыхьащ Конституцэм юридическэ къару лъэщ зэриIэр, абы къигъэув хабзэхэр Урысейм и дэнэ щIыпIи зэрыщызекIуэр. Абы къигъэлъагъуэр УФ-м къыщащтэ хабзэхэмрэ унафэхэмрэ жыпхъэ убзыхуам зэрытетын хуейм и закъуэкъым, атIэ къэрал къулыкъущIапIэхэр, щIыпIэ самоуправленэхэр, къулыкъущIэхэр, цIыхухэр сыт и лъэныкъуэкIи Конституцэм и хабзэм тетын зэрыхуейрщ.
Ар ди къэралым и хабзэубзыху IэнатIэм и купщIэщ жыпIэмэ, ущыуэнукъым. Тхылъым къыщыгъэлъэгъуа дэтхэнэ зы хабзэми мыхьэнэшхуэ иIэщ. Абы ипкъ иткIэ ар дэтхэнэ къэралми и щыIэныгъэмрэ и зыужьыныгъэмрэ я шэсыпIэщ.
Нобэрей Конституцэр Урысей къэралыгъуэм и демократие зыужьыныгъэм и купкъщ. Ар пщэрылъхэм я декларацэ къудейуэ зэхэлъкъым, атIэ лэжьыгъэр зыгъэкIуатэ тхылъщ.
Конституцэр ищIэн хуейщ дэтхэнэ цIыхуми, абы ит хабзэхэм утетмэщ, цивилизацэр щытепщэ гъащIэр щыпхузэтеIыгъэнур.
НэщIэпыджэ Замирэ.
